《贺丘焕翁南归》
宋代·陈藻

三十年前八桂归，西江船上每吟诗。乃翁收拾传尤切，令子经从是果非。

渡海却休贤季路，论文想胜谒罗池。此行况有如皋雉，药裹抛来自画眉。

作者简介：宋福州福清人，字元洁，号乐轩。师事林亦之，为林光朝再传弟子。不仕，授徒不足自给，课妻子耕织以为生。卒年七十五。私谥文远。有《乐轩集》。